CELEX: 32018D1697
Language: et
Date: 2018-11-06 00:00:00
Title: Nõukogu otsus (EL) 2018/1697, 6. november 2018, Euroopa Liidu nimel võetava seisukoha kohta siseveeliikluse standardite koostamise Euroopa komitees ja Reini laevaliikluse keskkomisjonis seoses siseveelaevade tehnilisi nõudeid käsitlevate standardite vastuvõtmisega

12.11.2018   
               
               
                  ET
               
               
                  Euroopa Liidu Teataja
               
               
                  L 282/13
               
            
         NÕUKOGU OTSUS (EL) 2018/1697,
         6. november 2018,
         Euroopa Liidu nimel võetava seisukoha kohta siseveeliikluse standardite koostamise Euroopa komitees ja Reini laevaliikluse keskkomisjonis seoses siseveelaevade tehnilisi nõudeid käsitlevate standardite vastuvõtmisega
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 91 lõiget 1 koostoimes artikli 218 lõikega 9,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Liidu tegevus siseveelaevanduse sektoris peaks olema suunatud selle tagamisele, et ühtselt välja töötada liidu siseveelaevade suhtes kohaldatavad tehnilised nõuded.
                  
               
                     (2)
                  
                  
                     3. juunil 2015 loodi Reini laevaliikluse keskkomisjoni (CCNR) raames siseveeliikluse standardite koostamise Euroopa komitee (CESNI), et välja töötada siseveeteid käsitlevad tehnilised standardid eri valdkondade jaoks, eelkõige seoses laevade, infotehnoloogia ja meeskonnaga.
                  
               
                     (3)
                  
                  
                     Tõhusaks transpordiks siseveeteedel on oluline, et laevade suhtes kohaldatavad tehnilised nõuded oleksid kokkusobivad ja võimalikult ühtlustatud Euroopa erinevates õigussüsteemides. Eelkõige CCNRi liikmetest liikmesriikidele tuleks anda luba toetada otsuseid, millega ühtlustatakse CCNRi normid liidus kohaldatavate normidega.
                  
               
                     (4)
                  
                  
                     Eeldatavasti võtab CESNI siseveelaevade tehnilisi nõudeid käsitleva standardi (ES-TRIN) 2019/1 vastu 8. novembril 2018 peetaval kohtumisel.
                  
               
                     (5)
                  
                  
                     ES-TRINiga 2019/1 kehtestatakse siseveelaevade ohutuse tagamiseks vajalikud ühetaolised tehnilised nõuded. See sisaldab sätteid siseveelaevade ehituse, seadistamise ja varustuse kohta, erisätteid konkreetsete laevakategooriate, nt reisilaevade, tõukekaravanide ja konteinerilaevade kohta, sätteid automaatse identifitseerimissüsteemi seadmete kohta, sätteid laevade tunnusandmete kohta ning sõidukõlblikkuse tunnistuste ja registri näidiseid, üleminekusätteid ja tehnilise standardi kohaldamise juhiseid.
                  
               
                     (6)
                  
                  
                     Euroopa Parlamendi ja nõukogu direktiivi (EL) 2016/1629 (1) II lisas viidatakse otsesõnu laevade tehnilistele nõuetele kui ES-TRINis 2017/1 sätestatutele. Komisjonile antakse õigus ajakohastada kõnealust viidet ES-TRINi kõige viimasele versioonile ja määrata kindlaks selle kohaldamise alguskuupäev.
                  
               
                     (7)
                  
                  
                     Seepärast mõjutab ES-TRIN 2019/1 direktiivi (EL) 2016/1629.
                  
               
                     (8)
                  
                  
                     Liit ei ole ei CCNRi ega CESNI liige. Seetõttu on vaja, et nõukogu volitab liikmesriike väljendama nendes organites liidu seisukohta seoses ES-TRINi 2019/1 vastuvõtmisega,
                  
               ON VASTU VÕTNUD KÄESOLEVA OTSUSE:
         
            Artikkel 1
            
               1.   Seisukoht, mis võetakse liidu nimel siseveeliikluse standardite koostamise Euroopa komitee (CESNI) 8. novembri 2018. aasta kohtumisel, on nõustuda siseveelaevade tehnilisi nõudeid käsitleva Euroopa standardi (ES-TRIN) 2019/1 vastuvõtmisega.
            
            
               2.   Seisukoht, mis võetakse liidu nimel Reini laevaliikluse keskkomisjoni (CCNR) täiskogu kohtumisel, kus tehakse otsus siseveelaevade tehniliste nõuete kohta, on toetada kõiki ettepanekuid, millega viiakse tehnilised nõuded vastavusse ES-TRINi 2019/1 nõuetega.
            
         
         
            Artikkel 2
            
               1.   Artikli 1 lõikes 1 nimetatud liidu nimel võetava seisukoha esitavad koos liikmesriigid, kes on CESNI liikmed.
            
            
               2.   Artikli 1 lõikes 2 nimetatud liidu nimel võetava seisukoha esitavad koos liikmesriigid, kes on CCNRi liikmed.
            
         
         
            Artikkel 3
            Artiklis 1 esitatud seisukohtade väiksemates tehnilistes muudatustes võidakse kokku leppida ilma nõukogu täiendava otsuseta.
         
         
            Artikkel 4
            Käesolev otsus jõustub selle vastuvõtmise päeval.
         
         
            Brüssel, 6. november 2018
            
               
                  Nõukogu nimel
               
               
                  eesistuja
               
               H. LÖGER
            
         
         
            (1)  Euroopa Parlamendi ja nõukogu 14. septembri 2016. aasta direktiiv (EL) 2016/1629, millega kehtestatakse siseveelaevade tehnilised nõuded, muudetakse direktiivi 2009/100/EÜ ja tunnistatakse kehtetuks direktiiv 2006/87/EÜ (ELT L 252, 16.9.2016, lk 118).